Sandra Elisabeth Skalvig (LA), 2025-06-11:
Jeg vil også anerkende hr. Lars Boje for at sige, at Liberal Alliance har rykket sig på det her område.
Men vi står stadig i situation, hvor antidemokrater bliver tildelt et dansk pas, og dem mener jeg ikke vi skal tildele et dansk pas.
Jeg mener, at vi skal gøre noget for at lukke det hul, der er, men det ønsker Socialdemokratiet tilsyneladende ikke.
Tak for ordet.
Danmark er vores hjem – et lille land med højt til himlen og dybe rødder i frihed, folkestyre og fællesskab, det smukkeste rige, vores forfædre har bygget op gennem mange generationer.
Derfor skal vi også være påpasselige med, hvem vi åbner døren for og byder velkommen som en del af det danske folk.
Statsborgerskab er ikke bare en juridisk formalitet, men en optagelse i et historisk og demokratisk fællesskab, vi har arvet, og som vi efter min overbevisning bør give videre i samme ånd.
Det burde være en selvfølge, at vi ikke tildeler statsborgerskab til mennesker, der støtter stening, piskeslag eller sharialovgivning.
Alligevel har vi netop vedtaget et ændringsforslag fra regeringen om at fjerne en konkret person fra lovforslaget – en islamisk leder, der har promoveret bøger med holdninger, som er direkte i modstrid med det danske demokrati og med vores grundlæggende værdier.
Det er naturligvis positivt og et skridt i den rigtige retning, at regeringen vælger at fjerne den islamiske leder fra lovforslaget, men det er ikke et resultat af regeringens handlekraft.
Det er et resultat af reaktioner udefra, en privatpersons skarpe opmærksomhed og borgerligt pres anført af Indfødsretsudvalgets formand, hr. Mikkel Bjørn fra Dansk Folkeparti
Sandheden er bare, at det ikke er andet end en lappeløsning – en hurtig løsning, mens fundamentet under vores demokrati fortsætter med at smuldre.
Hvis man som den her person har promoveret bøger, der forsvarer brutal religiøs lovgivning, og samtidig søger dansk statsborgerskab, skal alle alarmklokkerne ringe.
Så burde systemet fange det.
Det skal ikke være, fordi en borger gør os opmærksom på det, eller fordi pressen skriver om det, for det er vores ansvar at sikre, at de mennesker, vi tildeler statsborgerskab til, vil Danmark og alt det, vores samfund står for.
At fjerne en konkret person fra lovforslaget er ikke at tage ansvar.
Det er som at slukke en ildebrand med en vandpistol.
Det ser handlekraftigt ud, men det løser absolut ingenting.
Det er desværre meget sigende for regeringens tilgang til indfødsretsområdet: Reagér, når der er kritik, lap løs, når det brænder på, og sylt alt det, vi ikke kan blive enige om.
Tilbage i oktober stillede vi i Liberal Alliance et krav i aftalekredsen om indfødsretsaftalen om, at der skulle indføres en screeningsmodel, der systematisk kan identificere antidemokratisk adfærd hos statsborgerskabsansøgere.
Det er et enkelt krav, som opfyldt ville have forhindret sager som lige netop den her, men det ville regeringen ikke.
I stedet valgte de ganske klassisk at sylte problemet i en arbejdsgruppe – en arbejdsgruppe, der her et halvt år efter stadig ikke er blevet nedsat, en arbejdsgruppe, der er i virkeligheden blot er en syltekrukke med etiketten: »Vi gør noget, bare ikke lige nu«.
Da vi i Liberal Alliance derefter valgte ikke at stemme for lovforslaget om indfødsrets meddelelse, fordi vi ganske enkelt ikke kan bakke op om et system, hvor vi i blinde tildeler statsborgerskab til potentielle antidemokrater, så blev vi smidt ud af aftalekredsen.
Det er, som om regeringen ikke har forstået meningen med grundlovens § 44, stk. 1: »Ingen udlænding kan få indfødsret uden ved lov.«
Vi har altså et ansvar for at sikre, at vi ikke igen og igen ender i en situation, hvor vi tildeler statsborgerskab til personer, der udviser foragt for de værdier, vores samfund bygger på.
Regeringen har ellers brystet sig af, at den er sat i verden for at tage de svære, nødvendige og ansvarlige beslutninger, men når det handler om noget så vigtigt som at beskytte vores demokrati mod mennesker, der vil undergrave det, svigter regeringen.
Så lukker man bare øjnene.
Det synes jeg er direkte uansvarligt.
Tak for ordet.